钦定古今图书集成/理学汇编/文学典/第251卷 > 徐师曾诗体明辩 > 《书清泉寺词》前人
## 钦定古今图书集成/理学汇编/文学典/第251卷 > 徐师曾诗体明辩 > 《书清泉寺词》前人

黄州东南三十里为沙湖，亦曰螺师店。余将买田其
间，因往相田，得疾。闻麻人庞安时善医而聋，安时虽
聋而颖悟过人，以指画字，不尽数字，辄了人深意。余
戏之云：“余以手为口，君以眼为耳。”皆一时异人也。疾
愈，与之同游清泉寺在蕲水郭门外二里许，有王逸
少洗笔泉，水极甘，下临兰溪，水西流。余作歌云：“山下
兰芽短浸溪，松间沙路净无泥。萧萧莫雨子规啼。谁
道人生难再少，君看流水尚能西，休将白发唱黄鸡。”
是日极饮而归。